**MINISTRSTVO ZA JAVNO UPRAVO**

**DIREKTORAT ZA JAVNI SEKTOR**

**gp.mju@gov.si**

Številka: 421-151/2021/2

Datum: 2. 7. 2021

Zadeva: Obdavčitev povračila stroškov prevoza na delo in z dela – odgovor na zaprosilo

Zveza: : vaš dopis št. 0100-299/2021/3 z dne 11. 6. 2021

Prejeli smo vaše zaprosilo za pojasnilo davčne obravnave povračila stroškov prevoza na delo in z dela ob upoštevanju 3. člena Uredbe o davčni obravnavi povračil stroškov in drugih dohodkov iz delovnega razmerja (Uradni list RS, št. 140/06, 76/08, 63/17 in 71/18) v povezavi z aneksi h kolektivnim pogodbam dejavnosti in poklicev, ki so bili sklenjeni za realizacijo [Dogovora o odpravi varčevalnih ukrepov v zvezi s povračili stroškov in drugimi prejemki javnih uslužbencev, zamiku izplačilnega dneva plače pri proračunskih uporabnikih ter regresu za letni dopust za leto 2021](https://www.uradni-list.si/glasilo-uradni-list-rs/vsebina/2021-01-1843/dogovor-o-odpravi-varcevalnih-ukrepov-v-zvezi-s-povracili-stroskov-in-drugimi-prejemki-javnih-usluzbencev-zamiku-izplacilnega-dneva-place-pri-proracunskih-uporabnikih-ter-regresu-za-letni-dopust-za-leto-2021) (Uradni list RS, št. 88/21; v nadaljevanju: Dogovor).

Obveščamo vas, da je bila v Uradnem listu RS št. 104/21 objavljena Uredba o spremembah Uredbe o davčni obravnavi povračil stroškov in drugih dohodkov iz delovnega, ki začne veljati 2. 7. 2021. Z navedeno spremembo se spreminja tudi 3. člen Uredbe o davčni obravnavi povračil stroškov in drugih dohodkov iz delovnega razmerja (Uradni list RS, št. 140/06, 76/08, 63/17 in 71/18), s katerim so določeni pogoji in višina, do katere se povračilo stroškov prevoza na delo in z dela ne všteva v davčno osnovo.

Spremenjeni 3. člen uredbe se začne za delojemalce, na katere se nanaša Dogovor, uporabljati za mesec junij 2021, torej za povračila stroškov prevoza na delo in z dela za mesec junij 2021. Za morebitna izplačila povračila stroškov prevoza na delo in z dela za mesece pred junijem 2021, pa se uporablja 3. člen, veljaven pred to spremembo.

Za vse ostale delojemalce (delojemalce, na katere se ne nanaša Dogovor) pa se spremenjeni 3. člen začne uporabljati za povračila stroškov prevoza na delo in z dela za mesec avgust 2021, pri čemer se do takrat uporablja 3. člen, veljaven pred to spremembo.

V skladu s spremenjenim 3. členom uredbe se za delojemalce povračilo stroškov za prevoz na delo in z dela ne všteva v davčno osnovo dohodka iz delovnega razmerja do višine 0,13 evra za vsak polni kilometer razdalje med običajnim prebivališčem in mestom opravljanja dela za vsak dan prisotnosti na delu, če je mesto opravljanja dela vsaj en kilometer oddaljeno od delojemalčevega običajnega prebivališča. Znesek se usklajuje enkrat letno s koeficientom rasti cen goriv in maziv za osebna vozila za mesec oktober tekočega leta v primerjavi z mesecem oktobrom prejšnjega leta, po podatkih Statističnega urada Republike Slovenije, če je sprememba rasti cen pozitivna, ki ga minister, pristojen za finance, določi in objavi v Uradnem listu Republike Slovenije, najpozneje v decembru tekočega leta za povračila stroškov prevoza na delo in z dela za naslednje leto.

Ne glede na zgoraj navedeno splošno pravilo, da se povračilo stroškov za prevoz na delo in z dela ne všteva v davčno osnovo dohodka iz delovnega razmerja v višini kilometrine, se povračilo stroškov za prevoz na delo in z dela, za tiste delojemalce, ki izpolnjujejo pogoj oddaljenosti mesta opravljanja dela vsaj en kilometer od delojemalčevega običajnega prebivališča, ne všteva v davčno osnovo dohodka iz delovnega razmerja najmanj v višini:

- 30 eurov mesečno ali

- imenske neprenosne mesečne vozovnice (javni prevoz), če delojemalec delodajalcu predloži dokazilo o nakupu te vozovnice,

in sicer sorazmerno glede na dneve prisotnosti na delu.

Ohranila se je ureditev, po kateri se povračilo stroškov za prevoz na delo všteva v davčno osnovo dohodka iz delovnega razmerja delojemalca, če ima ta pravico do uporabe službenega vozila za privatne namene in mu delodajalec za tako uporabo službenega vozila zagotovi tudi gorivo.

V zvezi z morebitnimi nejasnostmi na izvedbeni ravni predlagamo, da se posamezni proračunski uporabnik obrne na Finančno upravo Republike Slovenije.

S spoštovanjem

Pripravila:

Lucija Perko Vovk,

sekretarka

 Mag. Petra Istenič,

 po pooblastilu generalne direktorice

V vednost:

* Finančna uprava Republike Slovenije, gfu.fu@gov.si.